Жалба, подадена на 8 юли 2019 г. — Hypo Vorarlberg Bank/SRB
(Дело T-479/19)
Език на производството: немски
Страни
Жалбоподател: Hypo Vorarlberg Bank AG (Брегенц, Австрия) (представители: G. Eisenberger и A. Brenneis, Rechtsanwälte)
Ответник: Единен съвет за преструктуриране (ЕСП)
Искания
Жалбоподателят моли Общия съд:
да отмени решението на Единния съвет за преструктуриране от 16 април 2019 г. за изчисляване на предварителните вноски в Единния фонд за преструктуриране за 2019 г. (SRB/ES/SRF/2019/10) (Decision of the Single Resolution Board of 16 April 2019 on the calculation of the 2019 ex-ante contributions to the Single Resolution Fund (SRB/ES/SRF/2019/10)), и приложението към него, доколкото това решение и приложението към него засягат вноската, която трябва да бъде платена от жалбоподателя, както и
да осъди Единния съвет за преструктуриране да заплати съдебните разноски.
Основания и основни доводи
В подкрепа на жалбата си жалбоподателят излага четири основания.
Първо основание: нарушение на съществени процесуални правила поради непълно съобщаване на обжалваното решение
Обжалваното решение не е било съобщено изцяло на жалбоподателя в нарушение на член 1, параграф 2 от ДЕС, членове 15, 296 и 298 от ДФЕС и членове 42 и 47 от Хартата на основните права на Европейския съюз (наричана по-нататък „Хартата“). Познаването на данните, които не са били съобщени, като съществен елемент от решението, е необходимо_за да могат да се разберат и проверят изчисленията на вноските.
Второ основание: нарушение на съществени процесуални правила поради липса на достатъчно мотиви в обжалваното решение
Обжалваното решение нарушавало задължението за мотивиране съгласно член 296, параграф 2 от ДФЕС и член 41, параграфи 1 и 2, буква в) от Хартата, тъй като не са били разкрити нито основните принципи, нито детайлите на изчисленията. По отношение на свободата на преценка на ответника не е било посочено кои оценки на какви основания са извършени от ответника.
Трето основание: нарушение на съществени процесуални правила поради неизслушване и неспазване правото на изслушване
Правото на жалбоподателя да бъде изслушан не е било спазено, в нарушение на член 41, параграфи 1 и 2, буква а) от Хартата, нито преди приемането на обжалваното решение, нито преди приемането на решението за вноска въз основа на това решение.
Четвърто основание: незаконосъобразност на Делегиран регламент (ЕС) 2015/631 като основание за приемане на обжалваното решение
С четвъртото си правно основание жалбоподателят твърди, че членове 4–7 и 9 от Делегиран регламент 2015/63, както и приложение I към него – на които се основава обжалваното решение – създават непрозрачна система за определяне на вноските, която противоречи на членове  16, 17 и 47 от Хартата и при която не е гарантирано спазването на членове  20 и 21 от Хартата и зачитането на принципите на пропорционалност и на правната сигурност. Настоящото основание се изтъква също и при условията на евентуалност във връзка с тези разпоредби на Директива 2014/59/ЕС2 и на Регламент (ЕС) № 806/20143, които правят задължителна приложената с Делегиран регламент 2015/63 система за вноски, която според мнението на жалбоподателя е несъвместима с посочените основни права и основополагащи ценности на правото на ЕС.
____________
1 Делегиран регламент (ЕС) 2015/63 на Комисията от 21 октомври 2014 година за допълване на Директива 2014/59/ЕС на Европейския парламент и на Съвета по отношение на предварителните вноски в механизмите за финансиране на преструктурирането (ОВ L 11, 2015 г., стр. 44).
2 Директива 2014/59/ЕС на Европейския парламент и на Съвета от 15 май 2014 година за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 1093/2010 и (ЕС) № 648/2012 на Европейския парламент и на Съвета (ОВ L 173, 2014 г., стр. 190).
3 Регламент (ЕС) № 806/2014 на Европейския парламент и на Съвета от 15 юли 2014 година за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране и за изменение на Регламент (ЕС) № 1093/2010 (ОВ L 225, 2014 г., стр. 1).